**Jegyzőkönyv**

**Nagykovácsi Nagyközség Önkormányzat**

**Egészségügyi és szociális bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja:** 2016. október 17. (hétfő) 16 óra 30 perc

**Meghívottak:** Dr. Szabó András elnök, Bánóczi Margit, dr. Klein Katalin, Pintér Tünde, Karczewicz Ágnes, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Gerely Gábor képviselő, Honti Zoltán képviselő, Tegzes Endre képviselő, Fodor Attila képviselő, Papp István jegyző, dr. Németh Zsanett aljegyző, Grégerné Papp Ildikó osztályvezető, Szelicsánné Szajáni Piroska Ezüstkor Szociális Gondozó Központ

**Megjelentek:** Dr. Szabó András elnök, Bánóczi Margit, dr. Klein Katalin, Pintér Tünde, Karczewicz Ágnes, Kiszelné Mohos Katalin polgármester, Papp István jegyző, dr. Németh Zsanett aljegyző, Grégerné Papp Ildikó osztályvezető, Szelicsánné Szajáni Piroska Ezüstkor Szociális Gondozó Központ, Kissné Szalay Erzsébet jegyzőkönyvvezető

**dr. Szabó András elnök:** Köszöntöm a megjelenteket. Megállapítom, hogy az Egészségügyi és szociális bizottság 5 fővel jelen van, határozatképes. Ha nincs hozzászólás, akkor felteszem szavazásra a napirendet, mely polgármester asszony javaslatára kiegészült egy 2. napirendi ponttal. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**18/2016. (X. 17.) HATÁROZATA**

**Tárgy: Az Egészségügyi és szociális bizottság 2016. október 17-i ülésének napirendje**

Nagykovácsi Nagyközség Önkormányzat Egészségügyi és szociális bizottsága úgy dönt, hogy 2016. október 17-i ülésén az alábbi napirendet tárgyalja:

1. **Szociális szolgáltatástervezési koncepció, szociális feladat-ellátási szerződés jóváhagyása**
2. **Felhatalmazás a budakeszi orvosi ügyelet ellátása közbeszerzési eljárás megindítására – ZÁRT**

**Határidő**: azonnal

**Felelős**: EÜB elnök

**1. naprendi pont**

**Szociális szolgáltatástervezési koncepció, szociális feladat-ellátási szerződés jóváhagyása**

**dr. Szabó András elnök:** Átadom a szót az előadónak, Grégerné Papp Ildikó osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető**: *Röviden ismertette az előterjesztést.*

**dr. Klein Katalin**: Az lenne a kérdésem, hogy milyen intervallumra szól ez a koncepció?

**Szelicsánné Szajáni Piroska:** Kétévente kell felülvizsgálni. A koncepció megfelel a jelenlegi jogszabályoknak.

**dr. Klein Katalin:** Egy témakör van, amellyel kapcsolatban problémám van. Ez pedig az idősek nappali ellátása. Úgy gondolom, hogy nem egészen megnyugtató, hogy a Tiszta Forrás nyugdíjas klub keretében látjuk el. Azt is olvastam, hogy készült felmérés a településen arról, hogy lenne-e igény erre. Az szerepel itt, hogy nincs rá igény. A felméréssel kapcsolatban is szeretnék információkat kapni.

**Szelicsánné Szajáni Piroska:** 2012. óta mi látjuk el ezt a feladatot a településen, azóta ez folyamatosan gondot jelent. Azonban szóbeli tájékoztatás van arról, hogy az idősek nappali klubjára nagyobb igény mutatkozik. Emellett a nappali ellátás biztosításához külön épületre, komoly személyi és tárgyi feltételek biztosítására lenne szükség. Egy ellátott után 110 ezer Ft-os normatívát ad az állam, az épület éves fenntartása is komoly költségekkel jár. Egyetértek azzal, hogy hosszú távon ezt meg kell oldani, azonban tudjuk azt is, hogy az önkormányzatnak rengeteg ellátandó feladata van ezen kívül is.

**Grégerné Papp Ildikó osztályvezető:** Az igényfelméréssel kapcsolatban szeretném elmondani, hogy megkerestük a Tiszta Forrás klub vezetőjét, hogy tudakozódjon a nyugdíjasok körében, hogy lenne-e igény erre az ellátásra. Egyértelmű válasz érkezett, hogy a jelenlegi formában szeretnének továbbra is működni. Annak érdekében, hogy ennél teljesebb képet kapjunk az igényekről, az lehetne a következő lépés, hogy kérdőívet szerkesztünk, és ezt kiküldjük a nyugdíjasoknak.

**dr. Klein Katalin:** Ezt a fajta igényfelmérést mindenképpen hasznosnak tartom, pontosabb képet kapnánk, jobban tudnánk tervezni.

**dr. Szabó András elnök:** A felmérést én is jó gondolatnak tartom, de azt gondolom, hogy ha prioritásokat állítunk fel, akkor jelen pillanatban az iskola, az óvoda és a bölcsőde működtetése, támogatása kerülne előbbre.

**Kiszelné Mohos Katalin polgármester:** Azt gondolom, hogy az idősek tekintetében a lakosságtól érkező igényeket nyugodtan alapul vehetjük. Nem szokott panasz érkezni azzal kapcsolatban, hogy valakinek nem megoldott az ellátása. Természetesen, amennyiben igény jelentkezik, abban a pillanatban keresünk megoldást.

**Szelicsánné Szajáni Piroska:** Mi azt látjuk, hogy a településen nagyobb igény inkább átmeneti gondozóházra lenne. Azzal sajnos rendszeresen találkozunk, hogy más településre kell vinni a rászorulókat, de sokszor a közelben sem megoldott ez a probléma.

**dr. Szabó András elnök:** Köszönöm szépen. Kérdezem, hogy van-e további kérdés, hozzászólás? Nincs. Azt gondolom, hogy akkor a koncepciót megszavazhatjuk, az elhangzott javaslatokkal viszont foglalkozni kell majd a jövőben. Elsőként tehát szavazzunk a koncepció elfogadásáról. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 4 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**19/2016. (X. 17.) HATÁROZATA**

**Tárgy: Döntés Nagykovácsi Nagyközség Szociális Szolgáltatástervezési Koncepciójának elfogadásáról**

Nagykovácsi Nagyközség Önkormányzat Egészségügyi és szociális bizottsága javasolja a Képviselő-testületnek, hogy az előterjesztés mellékletében szereplő tartalommal fogadja el Nagykovácsi Nagyközség Szociális Szolgáltatástervezési Koncepcióját.

**Határidő**: azonnal

**Felelős**: polgármester

**dr. Szabó András:** Köszönöm szépen. Most pedig szavazzunk a feladat-ellátási szerződés megkötéséről az előterjesztés szerint.

**Szelicsánné Szajáni Piroska**: Szeretném tájékoztatni a bizottságot, hogy sajnos Kuti Szilvia 2017. januártól elmegy tőlünk családi okok miatt. Ez annyiban befolyásolja a feladat-ellátási szerződést, hogy valószínűleg növekedni fog a szerződésben szereplő összeg, mert a kolléganő pályakezdő munkatárs volt, alacsony bérköltséggel.

**dr. Szabó András:** Köszönöm szépen. Akkor most szavazzunk a szerződésről. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**20/2016. (X. 17.) HATÁROZATA**

**Tárgy: Döntés szociális** **feladat-ellátási szerződés megkötéséről**

Nagykovácsi Nagyközség Önkormányzat Egészségügyi és szociális bizottsága javasolja a Képviselő-testületnek, hogy továbbra is Solymár Nagyközség Önkormányzata fenntartásában működő Ezüstkor Szociális Gondozó Központon keresztül lássa el a házi segítségnyújtás, család- és gyermekjóléti szolgáltatások települési szintű működtetésének biztosítását. Hatalmazza fel a polgármestert a 2017. január 1-től 2019. december 31-ig terjedő időszakra szóló feladat-ellátási szerződés aláírására.

**Határidő**: azonnal

**Felelős**: polgármester

**dr. Szabó András elnök**: Köszönöm szépen. Amennyiben nincs több hozzászólás, vélemény, a bizottság nyílt ülését 16 óra 52 perckor lezárom, a 2. napirendi pont tárgyalására zárt ülésen kerül sor.

K.m.f.

dr. Szabó András Bánóczi Margit

 elnök tag